Hörmətli cənab Sədr, hörmətli millət vəkilləri! Yeni inzibati ərazi dairələrinin yaradılması təklifi möhtərəm Prezidentimiz cənab İlham Əliyevin ölkənin inzibati ərazi quruluşunun təkmilləşdirilməsinə, dövlət idarəçiliyində icra mexanizminin gücləndirilməsinə xidmət etməklə regionların sosial-iqtisadi inkişafına, yaşayış məntəqələrinin abadlaşdırılması və müasirləşdirilməsinə, insanların rahatlığının təmin edilməsinə yönəlmiş siyasi qərardır. Ölkəmizdə qəbul olunmuş genişmiqyaslı layihələrin və proqramların uğurla yerinə yetirilməsini böyük nailiyyətlər adlandıran dövlət rəhbərimiz haqlı olaraq qeyd edir ki, Azərbaycanın bütün uğurlarının təməlində düşünülmüş siyasət və düzgün atılmış addımlar durur. Ölkəmizin vətəndaşları bu uğurlu siyasəti və sürətli inkişafı təqdir edir və yüksək səviyyədə qiymətləndirirlər.